Talbenn ar Bobl evit Dishualded Palestina - Wikipedia\nTalbenn ar Bobl evit Dishualded Palestina\nTalbenn ar Bobl evit Dishualded Palestina (TBDP) (arabeg الجبهة الشعبية لتحرير فلسطين) a zo un aozadur marksour-leninour ha broadelour bet krouet e Palestina e 1967 da geñver Brezel ar C'hwec'h Devezh.\nSevel a reas TBDP diwar al Luskad Arabek Broadelour (Harakat al-Qawmiyyin al-Arab) (LAB) bet e krouet e 1953 gant George Habach, ur palestinad a-orin kristen.\nUn aozadur broadelour e oa LAB oberiant e meur a vro arabek, en o zouez Libia, Koweit hag Arabia Saoudat (dindan beli ar Rouantelezh Unanet c'hoazh d'ar mare-se). Mont a reas an aozadur war-du ar sokialouriezh e-keñver an doare da diorren an armerzh ha sevel a reas ur strollad stourm anvet Harozet an Distro (Abtal al-Audah). E-kreiz 1967 en em glevas gant ur strollad all anvet Yaouankiz evit an Dial ha gant Talbenn Dishualded Palestina evit sevel Talbenn ar Bobl evit Dishualded Palestina (TBDP), gant Habach en e benn. E 1968 e oa bet stummet gant TBDP ouzhpenn tri mil a stourmerion. Arc'hant e veze roet d'ar strollad gant Siria e-lec'h ma veze kavet ivez e sêzva.\nDont a reas an Talbenn war wel er bloavezhioù 60 ha 70 dreist-holl abalamour ma oa bet kaset da benn gantañ taolioù feuls, da skouer :\nSkrapadenn ur c'harr-nij israelat e 1968 o terc'hel 21 beajour ha 11 skipailhad e-pad 39 devezh;\nLazhet e voe ur beajour ha gloazet daou all pa voe tennet war ur c'harr-nij israelat e Aten e 1968;\nTennet e voe war ur c'harr-nij israelat e Zürich e 1969 o lazhañ ar c'henlevier hag o c'hloazañ al levier;\nLakaet e voe ur vombezenn da darzhañ en ur gourvarc'had e Al Quds (Jeruzalem) e 1969 o lazhañ daou israelad hag o c'hloazañ 20 den all;\nSkrapet e voe ur c'harr-nij amerikan e Los Angeles e 1969. Dalc'het e voe ar veajourion a-orin israelat e-pad 44 devezh;\nLazhet e voe ur beajour ha gloazet 11 all e 1970 pa voe skoet war ur c'harr-boutin ennañ israeliz e aerborzh Munich;\nTrazhañ a reas ur vombezenn en ur c'harr-nij Swissair o vont da Stad Israel o lazhañ 47 den e 1970;\nSkrapet 4 c'harr-nij beajiñ e 1970. Trazhet war-lerc'h daou anezhe ket gloazañ den ebet. Respont a reas ar Roue Hussein a Jordania o kregiñ da vombezenniñ diazezennoù ar strolladoù palestinat e diabarzh Jordania betek lakaat Aozadur Dishualded Palestina (ADP) da dec'hel kuit eus ar vro. Gwengolo Du e vez graet eus an darvoudoù-se ha d'o heul e voe savet un tuad feulster nevez en al-Fatah anvet Gwengolo Du, enni tud liammet kement gant al-Fatah ha gant TBDP.\nEn em stagañ a reas TBDP ouzh an talbenn ledan Aozadur Dishualded Palestina (ADP) e 1968, o vezañ an eil strollad ennañ war-lerc'h al-Fatah, met kuitaat a rejont ADP e 1974, o tamall Aozadur Dishualded Paletina da gilañ war ar pal pennañ, da lâret eo distruj Stad Israel penn-da-benn pa savas a-du TBDP gant un diskoulm dre sevel div stad, Palestina hag Israel, kichen-ha-kichen.\nDilennet e voe Abu Ali Mustafa evel Sekretour meur ar strollad e-lec'h Habach da geñver ar 6vet Kendael Broadel dalc'het e 2000, met lazhet e voe Abu Ali Mustafa e 2001 gant arme Stad Israel dre tennañ war e vurev diouzh ur viñsaskell. Diouzh o zu e voe lazhet da heul Ministr Douristelezh Stad Israel, Rehavam Zeevi.\nDilennet e voe war-lerc'h Ahmed Sadat evel Sekretour Meur e 2001. Harzet ha bac'het e voe hennezh gant meur a ezel all avat e 2002 gant Pennadurezh Palestina, goude ma oa bet pouezet warne gant ar Stadoù Unanet hag ar Rouantelezh Unanet. Daoust ha ma voe didamallet gant lêzvarn uhel Palestina e voe nac'het e dieubiñ gant Pennadurezhh Palestina.\nDaou duad o zo deuet diwar Talbenn ar Bobl evit Dishualded Palestina: Talbenn ar Bobl evit Dishualded Palestina - Stur pennañ (saoz. Popular Front for the Liberation of Palestine - General Command (PFLP-GC)) ha and the Talbenn Demokratel evit Dishualded Palestina (saoz. Democratic Front for the Liberation of Palestine (DFLP)).\nAet e oa war wanaat levezon an talbenn goude ma teuas da get an Unaniezh Soviedel hag ivez abalamour d'ar fed m'emañ ar strolladoù islamour evel Hamas ha Jihad Islamek Palestinao vont war gresk er broioù arabek hag e Palestina ivez.\nLec'hienn ofisiel (arabeg)\nKeleier ofisiel (saozneg)\nAdtapet diwar « https://br.wikipedia.org/w/index.php?title=Talbenn_ar_Bobl_evit_Dishualded_Palestina&oldid=1856930 »\nStrolladoù komunour Palestina\nKemmoù diwezhañ degaset d'ar bajenn-mañ d'an 18 Du 2019, da 11:43.


Izili Gwinierien-Artizaned eus Breizh gwinieg Naoned\nIzili Gwinierien-Artizaned eus Breizh\nHoll anezho a zo entanet gant ar gwin ha gant Breizh. Tiegezhioù a-vent gant an den, hentennoù ha chemet liesseurt, gwinoù perzhioù dibar dezho...Diwar marelladur an teroueroù hag ar personelezhioù eo deuet dibarder gwinoù Breizh a-viskoazh.\nAmañ eo chemet an tiegezhioù, treuzkaset a rummad da rummad, an nevezadennoù skiantel hag an entanoù hiniennel az a d'ober Muskadig, Gros-Plant, Kaberned pe Gwinoù roz.\nAn holl a laka en a-raok o c'harantez evit gwinieg Naoned, evit hec'h identelezh mor, hec'h istor, ken pouezus evit Breizh. Pell diouzh tabutoù ar bolitikerien e ouestl fetis izili Gwinierien-Artizaned eus Breizh produiñ gwinoù Breizh eus ar gwellañ, doujañ ouzh o zerouer ha buhezekaat liesseurted dibar hor gwinieg.\nS.L.A.D.I.B. Haut Planty\nDaou rummad gwinierien entanet hag a c'hounez gwin en un tiegezh e kreiz gwinieg Naoned. Gwinoù personel a vez eztaolet ganto chemet un difrae artizanel hag a zo dezhañ da bal ar blijadur hag ar c'halite.\nLenn ar peurrest…\nDomani Hautes Noëlles\nP'en em gav rikted ar winoniezh a vremañ gant un hengoun familh a sav da 1650 eo ar wellentez a vez eztaolet dre gwinoù Breizh loreet ingal evit o frondoù puilh hag eeun war un dro. Un tañva entanus da winoù Breizh.\nGwinlec'hioù al Lez\nDre un difrae skiantel, nevezus hag ansaotrus hag a zalc'h kont eus barregezhioù organek ha froumal an douar koulz hag eus ar rizosfer e vez lakaet da greskiñ e Gwinlec'hioù al Lez ur ouennad melon en he bleuñv. Gant-se e vo roet an tu da anavezout en-dro ur Muskadig pur ha disaotret par ma c'heller diouzh elfennoù kimiek artifisiel.\nGwinoù gwenn, ruz, roz, pikant...chemet pevar rummad gwinierien vreizhat a vez eztaolet dre un dibab ledan a winoù eus bro Naoned. Degemerus eo ar c'hav ha laouenek an tañvadegoù.\nEr familh Chéneau e vez treuzkaset ar chemet a dad da vab abaoe nav rummad. Hiziv an deiz e vez kendalc'het gant Christophe ha Maxime Chéneau hengoun gwinierien Breizh. Embann a reont sklaer perzh breizhat o gwinoù.\nDomani al Lojeiz Bihan\nE domani al Lojeiz Bihan e vez displeget chemet teknikel gwinierien Breizh dre un dibab ledan a winoù gwriziennet : gwinoù Breizh hengounel met ivez Kaberned Saovignon, gwin gwenn c'hwek, gwin pikant ha chug rezin.\nDomani Nicolas Suteau\nUn domani 7 hektar dezhañ lec'h ma vez Nicolas Suteau, adkemeret gantañ tiegezh e dud, o vevañ e entan evit gwinoù Breizh met ivez evit gouennadoù arallvro ken rankus anezho, evel an egiodola, a vez tennet gwin roz diouti gantañ.\nUr stal gwinierezh e Sant-Filberzh-Deaz, tost d'al Lenn Veur brudet. Gwinoù ganto blaz ar mor hag ar frouezh war un dro, dezho tonioù Breizh ar c'hreisteiz..


Pajenn:Caer - Pevar Aviel.djvu/37 - Wikimammenn\nPajenn:Caer - Pevar Aviel.djvu/37\nE Bethlehem Juda. Rag setu ar pez a scriv ar prophet : « Ha te, Bethlehem douar Juda, n'out ket ar bihanna etouez keariou bras Juda, rag ac'hanot e teuio ar penn a dle ren va fobl Israel. »\nNeuze Herodes, o veza galvet e cuz an dud fur, a zeskas gantho en eun doare aketus da be vare ar stereden a ioa en em ziscuezet d'ezho. Hag en eur gass anezho da Vethlehem e lavaras : « It ha grit eun enclask piz divar benn ar bugel. Pa ho pezo cavet anezhan, kemennit d'in evit ma 'z in va-unan d'he adori. »\nGoude beza clevet ar roue ez ajont kuit. Ha setu ar stereden ho doa guelet er Zao-heol a gerze dirazho, beteg ma teuas da jom a-zioc'h al leac'h m'edo ar bugel ennhan.\nO velet ar stereden ez ouent carget deuz eul levenez eb he far. Hag o vont en ti e cavjont ar bugel hag he vamm, hag en eur stoui diraz-han, hen adorjont. Goude beza digoret ho zensoriou, e kinnigjont d'ezhan profou, aour, ezans ha myrr. O veza bet kenteliiet epad ho c'housk arabat distrei da gaout Herodes, e tistrojont d'ho bro dre eun hent all.\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/37&oldid=123280 »


Erwan Helouri - Wikipedia\nUr sant katolik, brezhon e orin, eo bet sant Erwan, eil patron Breizh war-lerc'h Santez Anna ha patron an alvokaded. Lidet e vez e ouel d'an 19 a viz Mae.\nPardon Sant Erwan e Landreger\n"Sant Erwan entre ar pinvig hag ar paour"\nPrennenn liesliv, XVIvet kantved\nMonumant en Iliz-veur Landreger\nGanet e voe Erwan Helouri d'ar 17 a viz Here 1253 e Kervarzhin, tost da Landreger, e parrez Ar Vinic'hi, en amzer an dug Yann Iañ. Eus an noblañs izel e oa e dad.\nE vamm Azou a Genkiz a oa leun a feiz ha don he deoliezh. Menegiñ a reer alies he disklêriadenn : « Bevit, ma mab e doare da zont da vezañ ur sant. »\nE-pad 10 vloaz, eus 1267 da 1277, e studias Erwan ar feizoniezh hag ar gwir e skol-veur Pariz. Er mare-se e oa Sant Tomaz Akwino o kelenn ar feizoniezh eno. Goude-se ez eas Erwan da skol-veur Orleañs evit studiañ ar gwir foran e-pad daou vloavezh.\nAdalek an oad a 27 vloaz e voe fiziet en Erwan ar garg a ofisial (barner-Iliz) e Roazhon da gentañ e-pad 5 bloavezh, hag e Landreger da c'houde, dre ma oa bet galvet da zont eno gant an eskob Guillaume de La Roche-Tanguy.\nNeuze e voe beleget Erwan hag ouzhpenn e garg a varner-Iliz e voe fiziet ennañ ar garg a berson e Tredraezh da gentañ, ha goude 1292 e Louaneg betek e varv e 1303.\nUn den a-bouez e oa ar barner-Iliz staget ouzh an ofisialded, lez-varn an eskob. Barn a rae ar prosezoù a denne d'ar gloer, d'ar studierion, d'an intañvezed, d'an emzivaded, ar re a denne d'an aferioù relijiel pe d'ar c'hudennoù arc'hant stag ouzh an aferioù tiegezh.\nDaoust dezhañ bezañ barner e kemere ivez al labour a alvokad, dreist-holl hini alvokad ar re baour, rak merzet en doa e ranke alies an dud izel en em zifenn o-unan er prosezioù, gwell pe well. Lavarout a rae dezho : « Touit dirazon eo reizh hoc'h afer hag ho tifennin evit netra. » Da neuze ne c'helle netra e herzel, nag ar skuizhder - rankout a reas mont alies da vreutaat e Teurgn.\nGalvet e veze dibaouez gant parrezioù Bro-Dreger da vont da brezeg eno. Mont a rae betek enno, war droad evel-just, evel ar beorien. C'hoarvezout a rae dezhañ alies prezeg peder pe bemp gwech en hevelep deiz, e peder pe bemp iliz disheñvel, hag ar fideled a yae a barrez da barrez d'e selaou.\nManer Kervarzhin a oa lec'h-emgav ur bern klaskerion-vara, rederion-vro, klañvidi. Darn ne dremenent nemet un nozvezh etre daou dennad kantren; met darn all a chome pelloc'h; bezañ zo darn zoken hag a chomas da vat. Kement-se a redias Erwan da lakaat sevel war e zomani un ti all, evit lojañ eno evit mat kozhidi ha klañvourion dibare e doare da lezel muioc'h a lec'h er maner evit ar re na raent nemet tremen. En herberc'hti-se a Vinic'hi ez ae Dom Erwan d'ober war-dro ar reuzeudion, o kas dezho da zebriñ, o komz hag o pediñ ganto. Er goañv e rae tan evito tra na rae kammed evitañ e-unan.\nE-kichen an herberc'hti-se e lakaas ivez sevel ur chapel a zedias d'ar Werc'hez ha da Sant Tudwal. Hag evit ma vefe miret gant aked an div roïdigezh-se evit ar re baour eo e skrivas e destamant, levezonet gant e skiant a zen a lezenn.\nE deroù ar bloaz 1303, Dom Erwan, « brevet-holl, ha faezh, muioc'h c'hoazh gant al labour eget gant strizhentezoù ha kozhni » - ne oa nemet 50 vloaz –, a zistroas da Gervarzhin da chom betek an diwezh. D'ar 15 a viz Mae e lidas an Oferenn evit ar wezh diwezhañ. En em astenn a reas da c'houde war e wele fall : un tamm plouz ha goubenner ebet. Eno eo e resevas ar gweladennoù diwezhañ : e vignoned a bouezas evit ma vefe lakaet dindanañ un tamm muioc'h a blouz. Nac'hañ a reas, o lavarout « e oa en e aez evel ma oa. » Resev a reas e sakramantoù diwezhañ. D'ar Sul beure, pa groge an heol da barañ, e rentas e ene d'e Zoue.\nMervel a reas Sant Erwan eta d'ar sul 19 a viz Mae 1303, en e vaner, Kervarzhin er Vinic'hi. Ar memes deiz e tegouezhas beleion eus Landreger da Gervarzhin, kemer a rejont korf Dom Erwan war o divskoaz hag e gas a rejont d'an Iliz-Veur e-kreiz un engroez tud entanet. A-hed an deiz e tibunas an engroez hag e pedas an dud e-kichen ar c'horf. An deiz war-lerc'h e voe douaret en iliz-veur. Evel-se e krogas unan eus brasañ pic'hirindedoù Breizh.\nWar c'houlenn eskob Landreger ha Yann IV, dug Breizh, e voe digoret prosez santelezhadur Dom Erwan e 1330, renet gant daou eskob hag un tad-abad. 243 zest a roas o zesteni, kinniget e voe an destenn d'ar pab e 1332. An diskleriadur a santelezhadur a voe embannet en 1347, ha relegoù Sant Erwan a voe treuzkaset en Iliz-Veur. Ur bez a voe savet a-us. Distrujet e voe e-pad an dispac'h gall, hag ur maen-bez meurdezus all a voe savet e dibenn an XIXvet kantved. Hennezh eo a vez gwelet c'hoazh en iliz-veur Landreger hiziv an deiz.\nPardon Sant ErwanAozañ\nLidet e vez bremañ pardon sant Erwan d'an trede Sul a viz Mae e Landreger.\nPardon sant Erwan a vez lidet d'an 19 a viz Mae er Vinic'hi.\nBep bloaz e vez lidet ivez ar pardon en Iliz Sant Erwan ar Vretoned e Roma.\nHelouri a Gervarzhin\nGwerenn-livet, iliz ar Vinic'hi\nIliz ar Vinic'hi.\nMaen-bez sant Erwan\nKlopenn Sant Erwan\nAbad Loeiz Mahe : Monsieur Saint-Yves, Armand Prud'homme, Sant-Brieg, 1949 (ASIN: B003WPKMBW)\nSaint-Yves et les Bretons, Culte, images, mémoire 1303-2003, aktaoù kollok Landreger (18-20 a viz Gwengolo 2003), dindan renerezh JC Cassard ha G. Provost, Kreizenn an Enklaskoù Breizhek ha Keltiek (KEBK)-CRHISCO, 2004.\nSant Erwan e Penn-ar-Bed / Saint Yves en Finistère, Bernard Tanguy, Job an Irien, Y-P. Castel, emb. Minihi Levenez, 2003, (levr divyezhek) (ISBN 2-908230-19-4)\nAdtapet diwar « https://br.wikipedia.org/w/index.php?title=Erwan_Helouri&oldid=1876501 »\nDernière modification le 23 Mae 2020, à 16:17\nKemmoù diwezhañ degaset d'ar bajenn-mañ d'an 23 Mae 2020, da 16:17.


Llansantffraed-yn-Elfael - Wikipedia\nLlansantffraed-yn-Elfael (skrivet Llansantffraed-yn-Elwel e saozneg) zo ur gêriadenn vihan hag ur barrez eus kreiz Powys, e Kembre.\nEmañ e kumuniezh Glasgwm, un tammig er biz da gêr Llanfair-ym-Muallt.\nEr Grennamzer e oa e kantrev Elfael, en tolead Rhwng Gwy a Hafren ("etre Gwy ha Hafren"). Alese e teu an anv, evit lakaat kemm etre ar gêriadenn-se ha re all anvet ivez diwar santez Ffraed pe Ffraid (Santez Berc'hed).\nAdtapet diwar « https://br.wikipedia.org/w/index.php?title=Llansantffraed-yn-Elfael&oldid=1672178 »\nDernière modification le 24 Du 2015, à 21:00\nKemmoù diwezhañ degaset d'ar bajenn-mañ d'an 24 Du 2015, da 21:00.


Buhez ar Sent/1894/Jakez - Wikimammenn\nBuhez ar Sent/1894/Jakez\n◄ Kristina Jakez Anna ►\nAnn ebestel all, o veza klevet ar pez o doa great Salome hag he daou vab, a ieaz drouk ennho. Mes hor Zalver a gemeraz tro ac’hano da rei d’ezho eur gentel gaer var ann humilite : « — Rouaned ar bed-ma, emezhan, hag ar re a zo e penn ar boblou, a ra ho mistri d’ar re a zo dindanho ; evidhoc’h-hu, arabad e d’ehoc’h ober evelse. Mes ann nep ac’hanhoc’h a fell d’ezhan e ve savet eunn deiz dreist ar re all a dle brema beza ho zervicher, hag ann nep en deuz c’hoant da veza eunn deiz ar c’henta a dle brema en em zelc’her er renk izela. »\nJezuz-Krist a gasaz sant Jakez ganthan var menez Thabor ; mes divezatoc’h her c’hasaz ganthan ive d’ar jardin Olived. Var menez Thabor e tiskouezaz d’ezhan ar sked dudiuz euz he c’hloar er baradoz, hag er jardin Olived e reaz d’ezhan beza test euz he anken hag euz he angouni. Setu aze petra ra Doue peurvuia e kenver he vrasa mignouned. Da genta, ho c’has var ann Thabor, da lavaret eo, e ro d’ezho evel eunn tanva euz a joauzded ann env. Neuze e kavont peb tra eaz, peb tra skanv, hag e redont gant joa enn hent he c’hourc’hemennou. Mes goudeze e kas anezho ive d’ar jardin Olived, da lavaret eo, e ra ann neuz d’en em denna dioutho, hag e lez ann denvalijenn da goueza var ho spered, ann enkrez hag ar spount da c’hounit ho c’houstians, hag eur mor a c’houervder da veuzi ho c’haloun. Eneou kristen, mar d-emaoc’h er stad-se, ne rit van ebed ha dalc’hit mad ato d’ho tevosionou ha d’ho teveriou a relijion. Doue a glask hebken gouzout petra dal ho vertuz, ha mar bezit fidel d’ezhan enn despet d’ar zec’hor, d’ar ienienn ha d’ann nec’hamant a zantit e diabarz ennhoc’h, bezit sur ne zaleo ket d’ho rekoumpansi enn eur zigas adarre ar peoc’h enn ho spered hag ar joa enn ho kaloun hag enn ho koustians, evel ma tigas ann hanv varlerc’h ar goanv ha ma laka ann heol da bara a nevez goude eur goall varr-amzer.\nAdtapet diwar « https://br.wikisource.org/w/index.php?title=Buhez_ar_Sent/1894/Jakez&oldid=28349 »\nKemmoù diwezhañ degaset d'ar bajenn-mañ d'an 30 Du 2011, da 17:16.


Pajenn:Inisan - Emgann Kergidu.djvu/58 - Wikimammenn\nPajenn:Inisan - Emgann Kergidu.djvu/58\nDaoust ha Judaz ha ne oue ket kaset ganthan d’en em grouga kerkent ha m’en doa great he daol trubarderez.\nAr beleg intru a ioa e Plouaret, a ioa he hano Loull ar Bouc’h, da viana lavaret a reat oa hennez he hano mad, rag deuet oa euz n’ounn dare peleac’h, ha den er vro ne c’houie hen anaout. Lavaret d’ehoc’h petra rea a vad e Plouaret, ne ket eaz dign, rak ne rea vad ebed. Den na dea var dro an iliz, nemed avechou unan-bennag da c’hoarzin pa vele Loull ar Bouc’h, mezo-mik-dall, beac’h d’ezhan o chomm enn he za, oc’h ober an neuz da esa lavaret an ofern. Ne veze peurvuia var he dro nemed he gloc’her ha pemp pe c’houeac’h kanfard-all, a veze ganthan oc’h eva banneou hag o tiskuez an hent d’ar zoudardet da vont da gregi, pa c’hellent, e beleien hag e tud vad, enn tiez divar ar meaz. Var an dra-man avad oa ki. Bemdez e kase he ganfarted, dioc’h ar mintin, da c’haloupat ar vro, da glask keleier, da c’houzout ha n’oa ket bet, epad an noz, eur beleg bennag o redek dre ar vro, ha da denna digant ar vugale, n’o doa ket a fallagriez, kement a c’houient divar benn ho zud ha divar benn kement hini a iea hag a deue dre ho zi. Dioc’h an noz e tiskuizent oc’h ober cher-vad hag oc’h eva banneou. M’hen tou d’ehoc’h e furchent mad ar vro, e c’houlennent kals keleier, hag e ranket beza fin meurbed evit tec’het enn ho raok.\nMez, evel a lavar ar re goz : Da gaz mad, raz hevel. Mar o doa skiant kanfarted Loull ar Bouc’h, ar re a zioualle ar veleien vad n’oant ket diot ken nebeut. C’houi, paotred iaouank an amzer zo breman, hoc’h euz kement a skiant var ho meno abalamour m’eo touz ho penn, abalamour ma ouzoc’h lavaret ia ha nann e gallek, abalamour ma ouzoc’h mont aliesoc’h d’ar c’hafeou eget da gofez, daoust ha c’houi o piche great guell eget na rea an dud iaouank euz va amzer-me, ne c’houient, an darnvuia, na skriva na lenn ? Beza fur ha karet Doue a greiz ho c’haloun a c’houient avad. Petra o piche-c’houi great evit kas ha digas ar veleien euz an eil parrez d’eben, euz an eil ti d’egile, eb rei da anaout d’ar sitoianed ar pez o poa c’hoant da ober ? Mad, setu aman ar pez a reaz goazed Plouaret ha goazed ar parreziou-all a dro-var-dro.\nNe d’an ket da henvel d’ehoc’h aman kement belek a ioa chommet e bro Landreger ; ne hanvign d’ehoc’h nemed ar pemp a ioa e Plouaret, er C’hoz-Marc’had hag er parreziou-\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/58&oldid=103224 »\nKemmoù diwezhañ degaset d'ar bajenn-mañ d'an 16 Mez 2017, da 16:12.


Riwano Breton, Thibault Faber ha Laouenan © Radio France - Tudi Crequer\nMeur a goulenn a oa bet savet ganeomp... Dervezh etrebroadel an aotegezh eo hiriv, met penaos mañ kont gant ar re aoteg en hor gevredigezh ? Kroget eo harzh-labour en SNCF, met peseurt trenioù a ruilho ? Ha penaos cheñch sell ar re yaouank war ar repuidi ?\nHarzh-labour en SNCF : TGV ebet o vont da Bariz\nKroget eo adalek 19e an harzh labour en SNCF ! Start kenañ e vo kemer an tren. Euruzamant evidoc'h eo bet dielfennet piz dielloù an SNCF gant Paolin Kerscaven. An titouroù a zo da glevet e penn kentañ ar c'heleier pe o lenn ar pennad internet da heul.\nGrève SNCF : les prévisions en Basse-Bretagne pour les mardi 3 et mercredi 4 avril\nDervezh etrebroadel an aotegezh\nD'al Lun 2 a viz Ebrel e oa dervezh bedel an aotegezh. Etre 400 000 ha 700 000 aoteg a zo e Bro Frañs. Kinniget e vo digwener ur steuñv meur gant ar gouarnamant evit ober gwelloc'h war-dro an aotisted. Ha labour a zo eme Riwanon Breton, mamm Laouenan, 13 bloaz, a zo aoteg asperger.\nCheñch sell ar re yaouank war ar repuidi\nLabouret e oa bet a-hed ar sizhunvezh tremenet gant krennarded skolaj ha lise Sant-Frañsez, e Lesneven, war tem an divroañ. Kejañ o doa graet ouzh tud divroet ha tud a sikour anezho er vro. Tro o doa bet ivez da sellet ouzh ar film "Open the border". Testenioù Gurvan, Jeanne ha Robin e pevare klas zo da glevet ganeoc'h. Moien zo deoc'h mont pelloc'h ganti o lenn ar pennad-mañ internet-mañ.


Atys (mab Kroisos) — Wikipedia\nAtys (mab Kroisos)\n(Adkaset eus Atys, mab Kroissos)\nUr pennad Atys zo ivez.\nAtys, mab d'ar roue Kroisos (pe Krezuz), ha tad da b-Pythios, a oa roue Lydia.\nHervez levr kentañ Istorioù Herodotos e reas e dad Kroisos un hunvre ma welas e vab Atys lazhet gant ur goaf. Klask a reas Kroisos mirout ouzh ar gwall blanedenn. E zimeziñ a reas kenkent, ha paouez d'e gas da vrezeliñ. Kement-se ne harzas ket ouzh an droug avat.\nAn hoc'h-gouez[kemmañ | kemmañ ar vammenn]\nUn deiz e tegouezhas ur pikol hoc'h-gouez spontus e bro Olympos Mysia, ha tud Mysia a yeas da gaout ar roue Kroisos da c'houlenn digantañ skoazell e vab hag un toullad tud yaouank gant chas da gaout an dizober eus al loen. Nac'h a reas an tad roue met derc'hel warnañ a reas ar mab ken na voe laosket da vont da hemolc'hiñ an houc'h dra ma ne vez ket armoù houarn gante. Met kas a reas Adrastos evel diwaller. E-kerzh ar chaseadeg e voe lazhet Atys gant Adrastos a oa o klask skeiñ e c'hoaf ouzh an hoc'h-gouez.\nEn em lazhañ a reas Adrastos war vez Atys gant ar morc'hed.\nAdtapet diwar « https://br.wikipedia.org/w/index.php?title=Atys_(mab_Kroisos)&oldid=1771123 »\nKemmoù diwezhañ degaset d'ar bajenn-mañ d'an 26 Gwe 2017, da 11:58.


Supernatural (stirad skinwel) - Wikipedia\nSupernatural (stirad skinwel)\nKrouer Eric Kripke\nAktourien pennañ Jared Padalecki, Jensen Ackles\nSupernatural zo ur stirad skinwel spont ha moliac'h stadunanat. Savet eo bet gant Eric Kripke. D'an 13 a viz Gwengolo 2005 e voe skignet al lodenn gentañ gant The WB, ha diouzhtu e troas d'ul lodenn eus programmadur ar chadenn The CW.\nAr stirad a ro tro da heuliañ buhez ar vreudeur Winchester a vez o chaseal euzhviled, tasmantoù ha boudoù dreistordinal ; Jared Padalecki a c'hoari Sam Winchester ha Jensen Ackles eo Dean Winchester. Stourm a ra ar vreudeur evit difenn Mab-den rak an nerzhioù fall.\nProduet eo ar stirad gant Warner Bros. Television ha Wonderland Sound and Vision ; McG, Robert Singer, Phil Sgriccia, Sera Gamble, Jeremy Carver, John Shiban, Ben Edlund hag Adam Glass o deus sikouret Kripke er broduerezh. Ar penn produer ha rener Kim Manners zo marvet diwar krign-bev ar skevent e-kerzh produiñ ar pevare koulzad.\nAr stirad skinwel a zo filmet e Vancouver, British Columbia ha war an tro-wardroioù. Bez e oa bet kroget ar seveniñ e-pad tost dek vloaz a-raok ma vefe kroget gant ar filmañ. Ar c'hrouer Kripke a oa bet o klask un istor diazez e-pad bloavezhioù. Al lodenn pilot a oa bet arvestet gant e-tro 5,69 milion a arvesterien. Notenniñ ar peder lodenn gentañ en devoa roet c'hoant da The WB da brenañ ur c'houlzad a-bezh. Da gentañ holl e oa bet soñjet gant Kripke da gaout tri koulzad met a-benn ar fin e voe kendalc'het gant ar soñj kaout pemp. Ar pempvet lodenn a echue gant an istor diazez.] Ar stirad skinwel a zo kendalc'het goude-se gant koulzadoù lies. Evit skrivañ ar senario e voe skrivagnerien nevez evel Sera Gamble, Jeremy Carver, Robert Singer and Andrew Dabb.\nLodenn ziwezhañ ar stirad a zo bet skignet d'an 19 a viz Du 2020, goude 327 lodenn skignet en holl ledet war 15 koulzad.\nJared Padalecki evit Sam Winchester\nJensen Ackles evit Dean Winchester.\nMisha Collins evit Castiel.\nMark Sheppard evit Crowley (an diaoul).\nJim Beaver evit Bobby Singer.\nLec'hienn ofisiel Supernatural\nSupernatural war IMDB\nAdtapet diwar « https://br.wikipedia.org/w/index.php?title=Supernatural_(stirad_skinwel)&oldid=1888423 »\nStiradoù skinwel moliac'h\nKemmoù diwezhañ degaset d'ar bajenn-mañ d'an 22 Du 2020, da 16:59.


Buhez ar Sent/1894/Veronik - Wikimammenn\nBuhez ar Sent/1894/Veronik\n◄ Beneat Biskop Veronik Hiler ►\nann trizekved devez a viz genver\nSANTEZ VERONIK A VINASKO, GUERC’HEZ\nAr zantez-ma a ioa ganet e Binasko, tost da gear Milan enn Itali, er bloaz 1445. He zad hag he mamm a ioa labourerien douar. Ne oant ket pinvidik ; mes tud honest oant avad ha tud a relijion. Veronik a zeskaz gantho anaout ha karet Doue azalek he c’henta bugaleach. He brasa plijadur oa klevet hano euz a visteriou ar feiz, hag evit he rekoumpansi Doue a roaz d’ezhi grasou dioc’h ann dibab evit he lakaat e stad da vedita var ar misteriou-ze.\nO veza n’oa ket krenv ar stal gant he zud, e oue kaset abred d’ar park da labourat. O c’houennat eo e veze peurliesa asambles gant merc’hed all. Mes he-unan e karie beza, ha ne rea van ebed evit klevet ar re all o c’hoarzin pe o kana. Pa c’helle en em denna eunn tammik a gostez, e tirolle da lenva. Evelato ne golle ket he amzer, pell dioc’h eno, ha bepred e veze humbl ha sentuz e kenver he zad hag he mamm. Ann holl a ziskrede oa eur zonj kuzet bennag var he spered.\nEvit guir, Veronik e devoa c’hoant da vont d’ar gouent. Mes superiorez leanezed sant Aogustin euz a Vilan e doa lavaret d’ezhi e renke da genta deski lenn. Hogen, enn deiz n’e devoa ket amzer da studia ; rak eul labour all bennag e deveze ato da ober. Red e oue eta d’ezhi kemeret var he c’housk ha chom da veilla enn noz.\nO veza ne ehane da bedi ar Verc’hez d’he zikour, Mari en em ziskouezaz d’ezhi abarz ar fin, hag a gomzaz outhi evelhenn : « — Va merc’h, ne d’it ket da derri ho penn o klask deski ho lizerennou. Aoualc’h eo d’ehoc’h anaout teir lizerenn hebken, unan venn, unan zu hag unan ruz. Ann hini venn a verk ar burete a galoun, ann hini zu ar basianted evit gouzanv defaotou ann nesa, hag ann hini ruz ann aked da vedita bemdez var eul lodenn bennag euz a basion va mab Jezuz. »\nGoulskoude, d’ann oad a naontek vloaz, Veronik a oue kemeret er gouent etouez ar seurezed konvers, hag a benn tri bloaz goude e reaz he veuiou. Divar neuze e varvaz holl d’ar bed ha d’ezhi he-unan. O veza m’oa paour ar gouent el leac’h ma edo, e veze kaset gant ar zuperiorez da glask bara a zor da zor dre gear Milan. Avechou zoken e renke mont er meaz euz a gear, ha da vare ann eost ez ea kalz pelloc’h c’hoaz. Enn eur vont hag enn eur zont evelse, e sonje dalc’h-mad e pasion hor Zalver hag enn he fec’hejou he-unan, hagar sonj-se a lakea anezhi da skuill eur mor a zaelou.\nAr boan benn hag ar boan stomok zoken ne virent ket outhi da labourat ha da ober he devosionou hervez he c’hustumm. Pa remerke ne veze ket var he zu, he zuperiorez a lavare d’ezhi labourat nebeutoc’h evit espern he iec’hed. Mes Veronik a respounte raktal : « — Me zo krenv aoualc’h ; pec’hed em befe o chom heb ober ar pez a zo em galloud ; red e d’inn labourat keit ha ma vezinn enn oad. »\nAdtapet diwar « https://br.wikisource.org/w/index.php?title=Buhez_ar_Sent/1894/Veronik&oldid=23613 »


Pajenn:Perrot - Bue ar Zent.djvu/531 - Wikimammenn\nPajenn:Perrot - Bue ar Zent.djvu/531\ngante ar zonj eus chapel ar Bosenneu, an treo souezus en devoa gwelet o tigouezout er park-ze. Deut oa da garet kement mamm ar Werc’hez, ma n’he galve mui nemet e vestrez vat.\nAdalek miz gwengolo 1623, betek ma oe dizoloët skeuden goz santez Anna, Nikolazig ne reas nemet mont eus an eil burzud d’egile : gwech e kleve trouz eur bobl o vale, gwech e kleve kanerien, eun dudi o selaou, gwech e wele eur c’holaouen goar, gwech eur wreg skedus gwisket en gwenn a ’n em ziskoueze dirakan, douget war eur goumoulen.\nD’ar 25 a viz gouere 1624, war-dro unnek heur noz, Nikolazig a oa gourvezet en e garti war eur feusken blouz ; en eun tôl, en kreiz eur sklerijen vras, e wel eun itron gaer : « Yvon Nikolazig, emezi, n’ho pezet aon ebet ; me eo Anna, mamm Mari. Lavaret d’ho person e oa gwechall, arôk m’eo bet savet ar gêriaden-man, er park hanvet park ar Bosenneu, eur chapel savet em enor. Nao-c’hant pevar bla warn-ugent ha c’houec’h miz a zo m’eo kouezet en he foull ; c’hoant am eus e vefe savet a-neve ; c’houi a gemero preder gant an dra-ze ; Doue a fell d’ezan e vefen enoret adarre el lec’h-se. »\nNikolazig a yeas da gaout person Pluneret, an ôtrou Roduez ; heman hen c’hemeras evit eun den troet e spered, hag ar paourkez ozac’h a deuas d’ar gêr nec’het bras.\nSantez Anna a deuas adarre da gaout he servijer, hag evit diskouez d’an holl n’eo ket hunvreou oa e lavariou, e reas eur burzud neve en e genver.\nEn noz etre ar 7 hag an 8 a viz meurz 1625, epad ma oa Nikolazig en e wele, eur c’holaouen goar a sklerijennas e di, ha santez Anna a lavaras d’ezan goustadik : « Yvon Nikolazig, galvet hoc’h amezeien ha heuilhet ar c’holaouen-man. Kaout a refet ar skeuden en douar, hag en doare-ze, ar re a ra gwap ac’hanoc’h a welo ar wirione. »\nNikolazig a zihunas Yan ar Rouz, e vreur-kaer, ha pevar gwaz-all eus Keranna. Ar c’holaouen a gerze en o rôk, tri droatad diouz an douar ; kas a reas aneze d’ar Bosenneu. En em gavet eno en kreiz ar park, e chomas a-zav, e savas e krec’h a-benn ter gwech, hag en em guzas en douar.\nYvon a reas neuze d’e vreur-kaer toullan eno ; heman, gant eur bigel, a ’n em lakas da zevel an douar, ha hepdale e kavas ar skeuden vinniget.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/531&oldid=140812 »


Ar menez Canigó, gwelet eus Vernet e Conflent.\nAr menez Canigó (Canigou, ha Canigó e galleg ofisiel adalek 2012) (2,784.66 m.) zo ur menez e Pireneoù Katalonia, etre Conflent, Rousilhon ha Vallespir.\nE 2 784 metr emañ ar gern. Abalamour d’an dilive bras zo etrezañ ha plaenenn Rousilhon, e kave d’an dud gwechall e oa ur pezh menez, uheloc’h eget ar re all e Katalonia an Norzh. Gouzout a reer bremañ avat n’eo ket gwir hag ez eo uheloc’h ar menezioù Carlit pe Puigmal.\nHervez ar mojennoù e oa bet ar roue Pêr III Aragon an hini kentañ o pignat gant ar menez Canigó e 1285.\nE-harz ar menez ez eus daou vanati, Sant Martí del Canigó ha Sant Miquel de Cuixà.\nFlammenn Canigó[kemmañ | kemmañ ar vammenn]\nBep bloaz d’an 23 a viz Mezheven, nozkent Gouel Yann (nit de Sant Joan), e vez graet un tantad e krec’h ar menez, e-pad un abadenn anvet Flama del Canigó (Flammenn Canigó). Chom a ra tud da nozvezhiañ en-dro d’an tantad ha gant lod e vez kemeret etivi da vont da enaouiñ tantadoù all e lec’hioù war an uhel dre Gatalonia a-bezh Istimañ a reer e vez enaouet 30 000 tantad e Katalonia d’an nozvezh-se.\n↑ Histoire du Roussillon - Le relief des Pyrénées-Orientales\nLa Vall de Cadí, Randonnées au pic du Canigou (e galleg, katalaneg, saozneg)\nLe Canigou vu depuis Perpignan, en direct (Kuzul-departamant ar Pyrénées-Orientales)\nAdtapet diwar « https://br.wikipedia.org/w/index.php?title=Canigó&oldid=1976985 »


Banniel Tadjikistan Ardamezioù Tadjikistan\nKan broadel Surudi milli\nYezh ofisiel tadjikeg\nPrezidant Emomali Rac'hmonov\nKentañ ministr Akil Akilov\n– Stankder ar boblañs\nd'an 9 a viz Gwengolo 1991\nMoneiz Somoni tadjikistan\nKod pellgomz 992\nKod war ar c'henwiad .tj\nRepublik Tadjikistan (e tadjikeg Тоҷикистон), bet anavezet a-raok evel Republik Sokialour Soviedel Tadjikistan, a zo ur vro e Kreiz Azia. Bevennoù en deus Tadjikistan gant Afganistan, Sina, Kirgizstan hag Ouzbekistan.\nBez ez eus bet tud o vevañ en douaroù a reer Tadjikistan oute hiziv abaoe 4.000 a-raok Jezuz. Dindan beli meur a impalaeriezh eo bet ar vro a-hed an amzer, met dreist-holl dindan galloud Persia. Degaset e oa bet an islam da Dadjikistan gant an Arabed er 7vet kantved. War-lerc'h an Arabed e teuas ar Samanided, hag a oa trec'h warne ivez da heul an Durked. Ar Vongoled eo en em ziazezas er vro er fin ha dont a reas Tadjikistan ul lodenn eus emirelezh Buc'hara.\nEn 19vet kantved ez eas Impalaeriezh Rusia war ledanaat e Kreiz Azia ha kouezhañ a reas Tadjikistan dindan he beli. Goude ma oa bet skarzhet an Tsar e 1917, e stourmas an Dadjiked en aner a-enep ar Volcheviked o klask menel ur vro dieub.\nDa gentañ penn e voe lakaet Tadjikistan asambles gant Ouzbekistan e Republik Sokialour Soviedel Emren Tadjikistan en Unaniezh Soviedel, met war-lerc'h e teuas da vezañ ur Republik Emren da vat e-unan-penn.\nEr bloavezhioù 1970 e stourmas strolladoù islamour kuzh a-enep an Unaniezh Soviedel met ne grogas ket ar stourm-se da vat a-raok 1990. E 1991 e voe echu gant an Unaniezh Soviedel ha Tadjikistan a zisklêrias e oa anezhañ ur vro dishual.\nDiouzhtu war-lerc'h e tarzhas ur brezel diabarzh.\nDilennet e voe Emomali Rac'hmonov e penn ar vro hag hemañ an hini eo a gendalc'h er post-se hiziv c'hoazh.\nDalc'het e oa bet ur vouezhiadeg e 1999 met ar strollad a gollas a zisklêrias e oa fall an disoc'hoù pa voe addilennet Rac'hmonov kazi a-unvouezh.\nUr brezel diabarzh a grogas kazi diouzhtu ma oa bet tapet gant Tadjikistan e zishualded diouzh an ez-Unaniezh Soviedel. En holl, diouzh ar 400.000 a Rused a oa o vevañ er vro d'ar c'houlz-se, 25.000 a dec'has kuit da Rusia. Aet e oa bet an traoù war sioulaat da geñver 1997 pa grogas ur gouarnamant kreiz da zont war wel.\nUr Republik eo Tadjikistan ha dalc'het e vez mouezhiadegoù eno evit dilenn ar prezidant hag ar breujoù.\nTrubulhoù a vez gwall alies etre ar strollad a zo gantañ ar galloud hag ar strolladoù all met menel stabil a-walc'h a ra an traoù memestra.\nTeir rannvro (unander: viloyat, liester: viloyatho) ez eus e Tadjikistan (gant he c'hêr-benn da heul):\nBez ez eus ur rannvro emren (viloyati mukhtor):\nRannvro Emren Gorno-Badac'hs Viloyati Mukhtori Kuhistoni Badakhshon (C'horugh).\nAr riez vihanañ e Kreiz Azia eo Tadjikistan hag ouzhpenn-se n'en deus tamm arvor ebet. Treuziñ ar vro a ra ar menezioù Pamir ha tremen an hanter eus ar vro a zo uheloc'h evit 3.000m a-us da live ar mor. Talvezout a ra ar stêrioù Amu-Darya ha Pyanj da verkañ ar bevennoù gant Afganistan.\nTost da 1% eus gorread ar vro a zo goloet gant lennoù:\nEn norzh emañ merket ar vevenn gant ar menezioù Treuz-Alay hag er Su gant ar menezioù Karakoram.\nA-ziwar an holl vroioù eus an ez-Unvaniezh Soviedel ez eo Tadjikistan an hini baourañ hag ouzhpenn-se emañ renket e-touez broioù paourañ ar bed-holl ivez. N'eo ket gwall stabil armerzh Tadjikistan rak ne vez gwerzhet gantañ nemet kotoñs hag [aluminiom]].\nUr barrad sec'hor kriz a oa bet hag e 2001 e tisklêrias ar Groaz Ruz e oa poblañs Tadjikistan en arvar da vervel gant an naon.\n7.011.556 a dud a zo e Tadjikistan (2004). En o zouez ez eo an darn vrasañ dioute Tadjiked, met kalz a Ouzbeked ez eus ivez hag un niver bihan a Rused. Mont a ra war izelaat an niver a Rused eno avat dre ma tistroont muic'h-mui da Rusia.\nTadjikeg eo yezh ofisiel Tadjikistan met implijet e vez c'hoazh ivez ar [[[rusianeg]] dresit-holl evit ar c'henwerzh. Klasket eo bet ivez glanaat ar yezh dre implijout muic'h-mui a c'herioù a-orin persek hag en ur skarzhañ reoù all o tont eus an arabeg.\nDaoust ma'z eo ur vro baour anezhi, e oar hogozik an holl dud (98%) lenn ha skrivañ. Brudet e veze Tadjikistan da vare an Unaniezh Soviedel evit e c'hoariva hag evit e skrivagnerion.\nMuzulmiz eo an darn vrasañ eus an Dadjiked hag aet eo an islamouriezh war gresk er bloavezhioù diwezhañ. Sunnied eo an lodenn vrasañ, met kalz a Chiited ez eus ivez.\nLiammoù ez eus bet a-gozh etre Tadjikistan hag ar sevenadur persat hag anavezet ha brudet eo er vro ar skrivagnerion a Bersia evel Ibn Sina, Firdausi, Rudaki pe c'hoazh Omar C'hayyam.\nFarouk Amonatov, mestrc'hoarier echedoù tadjik.\nLec'hien diwar-benn Tadjikistan\nAdtapet diwar « https://br.wikipedia.org/w/index.php?title=Tadjikistan&oldid=1871922 »\nKemm diwezhañ d'an 22 Ebr 2020 da 09:55\nKemmoù diwezhañ degaset d'ar bajenn-mañ d'an 22 Ebr 2020, da 09:55.


Pajenn:Morvan - Kenteliou hag istoriou a skuer vad evit ar Vretoned, 1889.djvu/328 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/328\nda skei… c’hui voar peleac’h, en eur lavaret… c’hui voar petra. Setu eno, nebaon, danvez mad !\nHa great e vezo sænt euz an dud oc’h ho foulza d’an tavarniou, da lenn cazetennou brein, da zilezel ar meziou evit mont e kær ? Sellit, mar kendalc’hont e vezint guelet o crevi a vandennou e foz an hent bras. Guech all e laket eur groazig eleac’h ma veze maro unan bennak dre zarvout ; hirio ne rer mui cals a gredan ; ma rafet ive, foz an hent braz a deufe tre da veza eur vered.\nHa laket e vezo an dud da veva en unvaniez o teski dezho sacha an eil divar goust egile ? Me gred, mar kendalc’her da rei kenteliou evelse dezho, e vezint guelet ep dale oc’h en em zrailla, hag en em zebrint an eil egile ker brao ha ker pis, ne vezo cavet en dachen var ho lerc’h nemet ho bouteier.\n— Asa, tad coz, goal lopa a rit, evel kent, var gein ar voazed hag ar vugale ; hag ar merc’hed, noc’h eus-hu netra da lavaret divar ho fenn ?\n— N’em eus nemet bete re.\n— Livirit deomp-ta eur ger bennak.\n— Ar merc’hed o deuz eun dra bennak muioc’h a furnez, muioc’h a skiant vad, muioc’h a voeden benn evidomp-ni.\n— Neuze ta e tlefemp kemeret ho ali, e tlefemp zoken ho lezel d’hon ren ?\n— Han, ia ! ne ve ken nemet ho lezel d’hon ren ! Ne ve ken nemet ho lacat da vont var araog ive evel ar goazed ! Neuze ez afe an traou en dro ! Neuze e ve great lezennou ! Brema e trabellont avoalc’h ep an draze ; neuze ep mar e vent guelet o prezek var an oll dachennou marc’had.\n— Ha perak ne rafent-hi ket a lezennou ive mar o deus skiant avoalc’h ?\n— Neuze e colfent ar pez o deuz. C’hoant avoalc’h\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/328&oldid=162493 »\nKemmoù diwezhañ degaset d'ar bajenn-mañ d'an 18 Mae 2020, da 10:34.


Pajenn:Morvan - Buez ar Zent, 1894.djvu/65 - Wikimammenn\nPajenn:Morvan - Buez ar Zent, 1894.djvu/65\nned, o veza bet test euz ar mirakl-ma, en em c’hreaz kristenien var ann heur.\nNag a boaniou o deuz gouzanvet ar Zent er bed-ma, ha pebez pasianted, pebez nerz-kaloun ha pebez joa o deuz diskouezet e kreiz ar poaniou-ze ! Ni ive ne c’hellomp erruout enn Env nemed dre hent ar boan. Keit ha ma vezimp var ann douar, or bezo ato eur groaz bennag da zougen. Hogen, ma ne c’hellomp ket beza laouen evel ar Zent e kreiz poaniou ha trubuillou ar vuez-ma, bezomp da vihana bepred rezinet da volontez Doue. Ma ne c’hellomp ket gouzanv ar poaniou-ze gant joa, gouzanvomp-hi da vihana gant eur spered a binijenn, enn eur lavaret da Zoue a greiz kaloun : « — Plijet ganehoc’h, o va Doue, kemeret ar boan-ma, oc’h euz digaset d’inn, evit paeamant euz ann hini am euz meritet dre va fec’hejou. »\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/65&oldid=137880 »